東城被盜得世字
作者：秦觀
朝代：宋

paragraphs: 野人無機心，觸事少防衛。
所至輒酣寢，屢墮穿窬計。
孤亭夜深墨，風死雨初霽。
有盜穴壁來，攘取逮衾袂。
微思不敵怒，弱力鼓虛銳。
起搏且復呼，可否難量勢。
誰云同室鬭，函丈莫相繼。
兩奴眠牖旁，矯首但睥睨。
棄之倚柱休，盜亦從此逝。
慚無牛缺賢，幸脫燕人斃。
亡弓豈須求，失馬不必涕。
黎明成感歎，事往若異世。
良賈號深藏，無閡稱善閉。
君子勿我誇，得喪求無際。